**Informatīvais ziņojums “Par telpu nomu Neatliekamās medicīniskās palīdzības dienesta Ventspils brigāžu atbalsta centra darbības nodrošināšanai”**

Informatīvais ziņojums “Par telpu nomu Neatliekamās medicīniskās palīdzības dienesta Ventspils brigāžu atbalsta centra darbības nodrošināšanai” (turpmāk – ziņojums) paredz Veselības ministrijai (Neatliekamās medicīniskās palīdzības dienests) slēgt vienošanos ar pašvaldības SIA “Ventspils nekustamie īpašumi” (turpmāk - VeNĪ) par nekustamā īpašuma Zvaigžņu ielā 27, Ventspilī, nomu no 2021.gada, nepārsniedzot 142 877 *euro* gadā, lai nodrošinātu Neatliekamās medicīniskās palīdzības dienesta (turpmāk – NMPD) Ventspils brigāžu atbalsta centra darbību, veicot nomas maksu budžeta programmas 39.00.00 “Specializētās veselības aprūpes nodrošināšana” apakšprogrammas 39.04.00 “Neatliekamā medicīniskā palīdzība” piešķirto valsts budžeta līdzekļu ietvaros.

Ziņojums ir sagatavots pamatojoties uz Ministru kabineta 2013.gada 17.decembra noteikumu Nr.1529 “Veselības aprūpes organizēšanas un finansēšanas kārtība” (turpmāk – MK noteikumi Nr.1529) 210.punktu un Ministru kabineta 2009.gada 20.janvāra noteikumu Nr.60 “Noteikumi par obligātajām prasībām ārstniecības iestādēm un to struktūrvienībām” (turpmāk – MK noteikumi Nr.60) 67.punktu.

# **Esošās situācijas apraksts**

NMPD saskaņā ar Ministru kabineta 2009.gada 15.decembra noteikumu Nr.1480 “Neatliekamās medicīniskās palīdzības dienesta nolikums” 1.punktu ir veselības ministra pakļautībā esoša tiešās pārvaldes iestāde. NMPD saskaņā ar minētajiem noteikumiem organizē un nodrošina neatliekamo medicīnisko palīdzību (turpmāk – NMP) iedzīvotājiem ikdienā, kā arī organizē un nodrošina NMP ārkārtas medicīniskajās situācijās un katastrofās, tai skaitā arī gadījumos, ja nepieciešamais medicīniskās palīdzības apjoms pārsniedz ārstniecības iestādes resursu iespējas.

Saskaņā ar MK noteikumu Nr.1529 210.punktu NMPD brigādes attiecīgajā teritorijā izvieto tā, lai pēc neatliekama izsaukuma saņemšanas NMP 75 % gadījumu nodrošinātu republikas pilsētās un novadu pilsētās – ne vēlāk kā 15 minūšu laikā no izsaukuma saņemšanas brīža un pārējās teritorijās – ne vēlāk kā 25 minūšu laikā no izsaukuma saņemšanas brīža.

Lai NMPD nodrošinātu funkciju izpildi, šobrīd NMPD brigāžu atbalsta centri (turpmāk - BAC) un NMP punkti ir izvietoti vairāk kā 100 vietās, kuru izvietošanai un darbības nodrošināšanai NMPD nomā nekustamos īpašumus visā Latvijas teritorijā. Atbilstoši MK noteikumu Nr.1529 211.punktam NMP sniegšanai nepieciešamo brigāžu skaitu plāno, ņemot vērā iedzīvotāju blīvumu un apkalpojamās zonas lielumu teritorijā, kā arī citus faktorus, kuri ietekmē neatliekamās medicīniskās palīdzības pieejamību atbilstoši noteiktajam laikam (piemēram, slikta ceļu kvalitāte).

MK noteikumu Nr.60 67.punkts nosaka, ka NMPD brigāžu darbības nodrošināšanai NMPD iestādē ir telpas personāla atpūtai, personāla apģērba maiņai un glabāšanai, personāla higiēnas vajadzībām, medicīnisko ierīču un cita inventāra glabāšanai un apmaiņai un tīrās un netīrās veļas glabāšanai.

Ikdienā Ventspils BAC atrodas 3 NMPD brigādes (sešas ārstniecības personas un trīs operatīvā medicīniskā transportlīdzekļa vadītāji vienā maiņā), kas nodrošina diennakts NMP sniegšanu, taču administratīvi Ventspils BAC nodrošina resursu pārvaldību papildus vēl 5 NMPD brigādēm, kuras izvietotas ārpus Ventspils (skat. 1.tabulu). Kopumā Ventspils BAC nodrošina 8 NMPD brigāžu darbu, nodrošinot šo brigāžu apgādi ar visiem nepieciešamajiem medicīniskajiem materiāltehniskajiem resursiem (medikamentiem, vienreizējās lietošanas medicīniskajiem materiāliem, medicīniskajām iekārtām, instrumentiem, imobilizācijas aprīkojumu u.c.) un šo līdzekļu rezervi piecu dienu periodam, kā arī personāla individuālās aizsardzības līdzekļiem, saimnieciskajiem resursiem. Turklāt Ventspils BAC tiek rīkotas apmācības gan no jauna pieņemtajiem darbiniekiem, gan atkārtotās apmācības visiem konkrētā BAC pakļautībā jau esošajiem darbiniekiem.

Tabula Nr. 1

***NMPD brigāžu noslodze Ventspilī un apkārtnē, 2017***

|  |  |  |
| --- | --- | --- |
| NMPD RC/NMP punkti | Uz līnijas esošo brigāžu skaits vidēji diennaktī | Izpildīto izsaukumu skaits 2015.gadā |
| Ventspils (BAC) | 3 | 8 037 |
| Ugāle | 1 | 1 039 |
| Talsi | 2 | 4 397 |
| Dundaga | 1 | 1 024 |
| Roja | 1 | 1 016 |
| Kopā: | 8 | 15 513 |

Avots: NMPD dati

Ventspils BAC teritoriālie dati: Apkalpes platība: 5 056,3 km2

Iedzīvotāju skaits tajā uz 01.01.2017. (PMLP dati): 91 725

2010.gada 1.jūlijā starp VeNĪ un NMPD tika noslēgts telpu nomas līgums Nr.423 (turpmāk - Līgums) par telpu nomu Annas ielā 11, Ventspilī (turpmāk - īpašums). Nomas laiks saskaņā ar Līguma 1.3.punktu bija 2013.gada 30.jūnijs. 2013.gada 29.novembrī Līguma darbības laiks tika pagarināts un ir spēkā līdz 2018.gada 30. jūnijam.

2015.gada 23.februārī VeNĪ sniedza informāciju par nepieciešamo remontu īpašumā, balstoties uz īpašuma tehniskās apsekošanas datiem. Uz šo brīdi telpu tehniskais stāvoklis nav mainījies. Telpu fiziskais stāvoklis ir slikts tā nolietojuma dēļ. Minēto telpu izmantošana ir apgrūtināta arī to funkcionālās neērtības un neizmantojamības dēļ, piemēram, telpu kopējā platība ir 569.5 m2, no kuriem 193.1 m2 ir garāžas telpas un 104.7 m2 koridori/ foajē. Pirmā stāva telpas nav iespējams lietot, jo tajā ir liela nelietderīgā platība (liels foajē, kuru nav iespējams funkcionāli un lietderīgi izmantot un kurā nav iespējams izvietot uzglabājamos resursus). Ekspluatācijā esošo otrā stāva telpu plānojums nav atbilstošs NMPD darba specifikai – NMPD brigāžu darba un atpūtas telpas ir nepietiekošas, izvietotas otrajā stāvā, tiek apgrūtināta gan brigādes personāla nokļūšana līdz operatīvajam medicīniskajam transportam (turpmāk - OMT), gan NMP izsaukumu izpilde atbilstoši Ministru kabineta noteikumos noteiktajiem brigāžu ierašanās laikiem. Turklāt operatīvajā darbā nodarbinātajiem darbiniekiem nav pieejami pilnvērtīgi funkcionējoši sanitārie mezgli (pilnvērtīgi nedarbojas siltā ūdens sagatavošanas sistēma) un garderobes telpas, kā arī nav iespējams ierīkot atbilstošas noliktavas medikamentu, medicīnas preču un medicīnas iekārtu, kā arī saimniecības preču uzglabāšanai. Lai gan ēkā atrodas garāžas, tās nav iespējams izmantot, jo garāžas vārtu un pie ēkas esošās nojumes konstrukcijas augstuma ierobežojuma dēļ mūsdienu prasībām atbilstošie jaunie OMT līdzekļi garāžā iebraukt nevar. Līdz ar to OMT tiek novietoti pie ēkas.

Papildus tam, BAC vēl ir nepieciešamas telpas NMPD brigāžu personāla teorētiskajām un praktiskajām treniņapmācībām un visa treniņapmācībās izmantojamā medicīniskā aprīkojuma uzglabāšanai (treniņapmācībās tiek izmantoti manekeni un viss medicīniskais aprīkojums, ar kādu reāli tiek nodrošināta NMP dažādu saslimšanu un traumu gadījumos).

Ņemot vērā iepriekš minēto, nepieciešams nodrošināt Ventspils BAC pārvietošanu uz citām telpām.

Turklāt Ventspils domes Pilsētas attīstības komisija, izvērtējot NMPD BAC atrašanās vietu esošajā īpašumā, secināja, ka ilgtermiņa minētajā īpašumā NMPD BAC atrašanās nav piemērota sekojošu apsvērumu dēļ:

a) īpašums atrodas Vecpilsētā (valsts nozīmes pilsētbūvniecības pieminekļa - Ventspils pilsētas vēsturiskā centra - Ventspils pilsētas centrālās daļas teritorija) un tā tiešā tuvumā atrodas nozīmīgi ventspilnieku un pilsētas viesu apmeklēti kultūrvēsturiski vērtīgi objekti: valsts nozīmes arhitektūras pieminekļi - Ventspils pilsētas vēsturiskais rātsnams (Rakstnieku un tulkotāju māja Annas ielā 13) un Ventspils luterāņu baznīca (Tirgus ielā 2), kā arī Ventspils Bibliotēka (Akmeņu ielā 2), Ventspils digitālais centrs (Akmeņu ielā 3), Vecpilsētas tirgus un citi nozīmīgi pilsētas infrastruktūras objekti. NMPD operatīvā transporta nepārtrauktā pārvietošanās faktiski pa Rātslaukumu zināmā mērā traucē drošu un netraucētu cilvēku uzturēšanos Vecpilsētā. Salīdzinājumam, tā būtu līdzīga situācija, ka NMPD RAC atrastos vienā no Doma laukuma, Rīgā, ēkām;

b) īpašums piekļaujas vienam no nozīmīgākajiem Ventspils tūrisma objektiem - Rātslaukumam, kurā bieži notiek nozīmīgi pilsētas mēroga pasākumi, kuru norises laikā NMPD operatīvā transporta izbraukšana un iekļūšana no īpašuma ir traucēta, savukārt, kultūras pasākumi, NMPD transporta pārvietošanās dēļ, ir zināmā mērā ierobežoti;

c) NMPD operatīvā transporta dēļ ir neiespējama brīva vasaras kafejnīcu izvietošana Rātslaukumā;

d) NMPD operatīvā transporta kustība pa Annas ielu, kurā cita transporta kustība ir ierobežota, ir apdraudējums nozīmīgai gājēju, kas šo ielas posmu kopumā uztver kā gājēju ielu, plūsmai no pilsētas centra uz Vecpilsētas tirgus laukumu;

e) tā kā īpašums atrodas Vecpilsētā un robežojas ar tādiem Ventspils pilsētas pašvaldībai piederošiem īpašumiem kā Rakstnieku un tulkotāju māja, Annas ielā 13, un Ventspils digitālais centrs, Akmeņu ielā 3, īpašumam būtu jākalpo Vecpilsētas “atdzīvināšanai”, paredzot tajā publiski pieejamu, atraktīvu funkciju (kultūras objekts, izstāžu zāle, Mākslinieku nams), vienlaicīgi, vismaz daļēji, atrisinot autostāvvietu problēmu iepriekšminētajos objektos.

# **Iespējamie risinājumi, lai nodrošinātu NMPD ar funkciju veikšanai atbilstošām telpām**

NMPD struktūrvienības izvietošanai Ventspilī ir izveidojusies kritiska situācija, jo telpas, kurās šobrīd atrodas NMPD struktūrvienība - Ventspils BAC neatbilst ikdienas vajadzībām un Ministru kabineta noteikumu prasībām. Turklāt Ventspils BAC telpas atrodas Ventspils vēsturiskajā centrā, kas apgrūtina NMPD brigāžu operatīvu izbraukšanu, īpaši Ventspils pilsētas svētku un citu publisku pasākumu laikā.

Izvērtējot NMPD Ventspils BAC izvietošanas iespējas Ventspilī, tika secināts, ka Ventspils pašvaldības un valsts Finanšu ministrijas personā rīcībā nav citu NMPD funkciju veikšanai atbilstošu telpu, līdz ar to ir apdraudēta kvalitatīva un savlaicīga NMP sniegšana Ventspils pilsētas un tās apkārtnes iedzīvotājiem un viesiem. Līdz ar to par piemērotāko risinājumu Ventspils BAC izvietošanai ir atzīta jaunu telpu noma no VeNĪ, Zvaigžņu ielā 27, Ventspilī, kuras plānots uzsākt nomāt 2021.gadā. Šobrīd zeme Zvaigžņu ielā 27, Ventspilī atrodas Ventspils pašvaldības īpašumā un VeNĪ nepieciešams nodrošināt zemes apbūves tiesības uz 17 gadiem.

Ņemot vērā nepieciešamību nodrošināt efektīvu, savlaicīgu un kvalitatīvu neatliekamo medicīnisko palīdzību saslimušajiem un cietušajiem veselībai un dzīvībai kritiskās situācijās, Ventspils domes Arhitektūras un pilsētbūvniecības nodaļa izskatīja vairākas versijas un Pilsētas attīstības komisija atzina par piemērotāko iznomāt telpas Zvaigžņu ielā 27, Ventspilī, par ko ticis informēts NMPD. Lēmums pieņemts pamatojoties uz vairākām izvietojuma ziņā būtiskām priekšrocībām:

1. Nekustamais īpašums novietots pie valsts reģionālā autoceļa P108 (Ventspils-Kuldīga-Saldus), iespējami tuvu Ziemeļkurzemes reģionālai slimnīcai (5 minūšu brauciens ar autotransportu) un Ventspils lidostai (2 minūšu brauciens ar autotransportu);
2. Nekustamā īpašuma tuvumā atrodas elektrības, ūdens un kanalizācijas inženiertehniskie tīkli.

Finansējums 2018.gadam Veselības ministrijas budžeta programmas 39.00.00 “Specializētās veselības aprūpes nodrošināšana” apakšprogrammā 39.04.00 “Neatliekamā medicīniskā palīdzība” atbilstoši likumam “Par valsts budžetu 2018.gadam” un Finanšu ministrijas 2018.gada 5.janvāra rīkojumam Nr.5 "Par apropriācijas pārdali":

**Resursi izdevumu segšanai** 60 017 483 *euro*, tai skaitā:

\*ieņēmumi no maksas pakalpojumiem un citi pašu ieņēmumi 555 945  *euro*;

\*dotācija no vispārējiem ieņēmumiem 59 381 538 *euro*.

**Izdevumi** 60 017 483 *euro*, tai skaitā:

\*atlīdzībai 50 277 599 *euro*;

\*precēm un pakalpojumiem 7 805 819 *euro;*

\*pamatkapitāla veidošanai 1 934 065 *euro*.

Informācija par plānoto NMPD nomu no VeNĪ telpas Ventspilī, Annas ielā 11 ar kopējo platību 569,5 m²:

* līdz 31.12.2017. nomas maksa bija 1,10/m² *euro* bez PVN;
* No 01.01.2018. nomas maksa sastāda – 1,68/m² *euro* bez PVN.

Tabula Nr.2

***Izdevumu pārskats par telpu un zemes nomu Annas ielā 11,***

***Ventspils 2018.gadā ar PVN***

|  |  |  |
| --- | --- | --- |
| Pakalpojuma veids | Periods 01.01.2018. -30.06.2018 | Periods 01.01.2018. -31.12.2018 |
| Telpu noma | 6 946 | 13 892 |
| Zemes noma | 181 | 362 |

Atbilstoši Likumam “Par vidēja termiņa budžeta ietvaru 2018., 2019. un 2020. gadam” 2019. un 2020.gadam ik gadu:

**Resursi izdevumu segšanai** 52 718 978 *euro*, tai skaitā:

\*ieņēmumi no maksas pakalpojumiem un citi pašu ieņēmumi 555 945  *euro*;

\*dotācija no vispārējiem ieņēmumiem 52 163 033 *euro*.

**Izdevumi** 52 718 978 *euro*, tai skaitā:

\*atlīdzībai 43 041 956 *euro*;

\*precēm un pakalpojumiem 7 742 957 *euro;*

\*pamatkapitāla veidošanai 1 934 065 *euro*.

Plānotās izmaksas telpu nomas maksai jaunajās NMPD Ventspils BAC telpās:

* gadā: 19,68 *euro*/m2 (bez PVN) x 500 m2 = 9 840 *euro*
* (21% PVN x 9 840 *euro) +* 9 840 *euro* = 11 906,40 *euro*
* 11 906,40 *euro* x 12 mēn. = **142 876,80 *euro****.*

Nomas maksā nav ietverta izmaksas, ko NMPD nodrošinās un apmaksās budžeta programmas 39.00.00 “Specializētās veselības aprūpes nodrošināšana” apakšprogrammā 39.04.00 “Neatliekamā medicīniskā palīdzība” attiecīgajā gadā piešķirto valsts budžeta līdzekļu ietvaros:

- siltumapgādes, elektroapgādes, atkritumu apsaimniekošanas, ūdensapgādes un kanalizācijas tekošās izmaksas (tiek aprēķinātas pēc fakta, norēķinoties pa tiešo ar pakalpojumu sniedzēju);

- nekustamā īpašuma nodokļa un apbūves tiesību lietošanas maksu;

- nekustamā īpašuma apsaimniekošanas maksa, kas sevī ietver nekustamā īpašuma tehnisko un sanitāro uzturēšanu, apdrošināšanu, kas saskaņā ar aprēķiniem, kopā varētu veidot 1,92 EUR/m2 (bez PVN) mēnesī, ja to veic VeNī;

- pārcelšanās izmaksas un telpu aprīkojumu izmaksas.

Lai turpmāk nodrošinātu NMPD Ventspils BAC darbību tajā skaitā arī ar atbilstošām funkcionalitātes telpām, ir nepieciešams atbalstīt, ka Veselības ministrija (NMPD) slēgs vienošanos ar VeNĪ par nekustamā īpašuma Zvaigžņu ielā 27, Ventspilī, nomu, nepārsniedzot 142 877 *euro* gadā, veicot nomas maksu budžeta programmas 39.00.00 “Specializētās veselības aprūpes nodrošināšana” apakšprogrammas 39.04.00 “Neatliekamā medicīniskā palīdzība” piešķirto valsts budžeta līdzekļu ietvaros.

1. **Ieteikumi turpmākai rīcībai**

Nekustamo īpašumu Zvaigžņu ielā 27, Ventspilī var iznomāt jebkurai fiziskai vai juridiskai personai. Savukārt atbilstoši NMPD sniegtajai informācijai, ir ierobežotas tā iespējas izvēlēties darba specifikai piemērotas telpas, jo telpu nomas tirgū tādas praktiski nav atrodamas un jebkurā gadījumā tās ir jāpielāgo NMPD vajadzībām sadarbībā ar telpu iznomātāju. Līdz ar to, ņemot vērā, ka telpas būs nepieciešams pielāgot NMPD vajadzībām, izvēloties telpas nomāšanai, netiek piemērotas Ministru kabineta 2013.gada 29.oktobra noteikumu Nr.1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem” prasības (izņemot to 17.un 18.punktu).

Savukārt līdz NMPD Ventspils BAC izvietošanai Zvaigžņu ielā 27, Ventspilī, plānots izmantot esošās Ventspils BAC ēkas, ņemot vērā, ka pēc šī ziņojuma izskatīšanas Ministru kabinetā tiks noslēgta vienošanās starp VeNĪ un Veselības ministriju.

Veselības ministrija, slēdzot vienošanos par nomu, piedāvās VeNĪ iekļaut nosacījumu par iespēju nekustamā īpašuma Zvaigžņu ielā 27, Venstpilī atsavināt par labu valstij pēc nomas termiņa beigām, vienojoties par nosacījumiem. Veselības ministrija, gadījumā, ja ir nepieciešams pieņemt lēmumu par īpašuma atsavināšanu, jautājumu virzīs izskatīšanai Ministru kabinetā.

Ventspils BAC izvietošana Zvaigžņu ielā 27, Ventspilī, telpas nomājot no VeNĪ, sekmētu efektīvāku, savlaicīgāku un kvalitatīvāku NMP sniegšanu saslimušajiem un cietušajiem veselībai un dzīvībai kritiskās situācijās ikdienā, ārkārtas medicīniskajās situācijās un katastrofās, kā arī nodrošinātu NMPD BAC ar normatīvajiem aktiem atbilstošām darba telpām.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Aivars Lapiņš